Kommissionens beslutning

af 31. januar 2002

om ændring af beslutning 98/125/EF om godkendelse af det flerårige udviklingsprogram for Irlands fiskerflåde for perioden 1. januar 1997 til 31. december 2001

(meddelt under nummer K(2002) 354)

(Kun den engelske udgave er autentisk)

(2002/104/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet samt afsætning af fiskerivarer(1), særlig artikel 5 og 6,

under henvisning til Rådets beslutning 97/413/EF af 26. juni 1997 om mål og detaljerede regler for en omstrukturering af Fællesskabets fiskerisektor i perioden 1. januar 1997 til 31. december 2001 med henblik på at opnå en bæredygtig ligevægt mellem ressourcerne og udnyttelsen heraf(2), særlig artikel 9, stk. 1, og

ud fra følgende betragtninger:

(1) De mål, der blev fastsat i Kommissionens beslutning 98/125/EF af 16. december 1997 om godkendelse af det flerårige udviklingsprogram for Irlands fiskerflåde for perioden 1. januar 1997 til 31. december 2001(3), blev beregnet på grundlag af de oplysninger, der var til rådighed dengang.

(2) De irske myndigheder har anmodet om, at målene i det flerårige udviklingsprogram for Irlands fiskerflåde tilpasses, således at de tager højde for de yderligere fiskerimuligheder, der er i Mauretanien og de tilstødende vestafrikanske farvande.

(3) Ifølge artikel 2 og 8 i beslutning 97/413/EF kan målene i det flerårige udviklingsprogram tilpasses.

(4) Den Videnskabelige, Tekniske og Økonomiske Komité for Fiskeri har bekræftet, at der kunne være mulighed for yderligere pelagisk fiskeri i Mauretanien og de tilstødende vestafrikanske farvande, navnlig af sardineller og hestemakrel.

(5) Den nyligt underskrevne fiskeriaftale med Republikken Mauretanien fastsætter fiskemuligheder for pelagiske arter samt præciserer retningslinjerne for anvendelse af disse muligheder. I henhold til aftalen oprettes desuden en fælles EU-Mauretanien videnskabelig komité, som skal overvåge bestandenes tilstand.

(6) Målsætningerne for kapacitet og fiskeriindsats for den pelagiske kategori bør øges tilsvarende, således at disse fiskemuligheder kan udnyttes.

(7) Inden for den pelagiske kategori bør de forskellige fiskerier angives med særskilte målsætninger for fiskeriindsats i forbindelse med udnyttelsen af bestandene i henholdsvis EU-farvande og i Mauretaniens og tilstødende farvande.

(8) De i denne beslutning fastsatte foranstaltninger er i overensstemmelse med udtalelse fra Forvaltningskomitéen for Fiskeri og Akvakultur -

VEDTAGET FØLGENDE BESLUTNING:

Artikel 1

Oversigten over målene for det flerårige udviklingsprogram for den irske fiskerflåde for perioden 1997 til 2001 samt fodnoterne i bilaget til denne beslutning ophæver og erstatter bilaget til beslutning 98/125/EF.

Artikel 2

Denne beslutning er rettet til Irland.

Udfærdiget i Bruxelles, den 31. januar 2002.

På Kommissionens vegne

Franz Fischler

Medlem af Kommissionen

(1) EFT L 377 af 30.12.1999, s. 10.

(2) EFT L 175 af 30.7.1997, s. 27.

(3) EFT L 39 af 12.2.1998, s. 41.

BILAG

Irland

>TABELPOSITION>

NR: Nedfiskningsrisiko.

OF: Overfisket.